Poziv DSHV Predsjedniku Vlade RH Ivi Sanaderu 03.11.2005.
Subotica, 03. studenoga 2005. 

Cijenjeni gospodine Sanader,

U predvečerje susreta najviših predstavnika Republike Hrvatske i Republike Srbije, slobodni smo Vam ukazati na neke od najaktualnijih problema s kojima se susreće hrvatska zajednica u Vojvodini, u nadi da ćete u osobnom kontaktu s predstavnicima naše domicilne zemlje biti u mogućnosti iznijeti ova pitanja i tako utjecati da oni budu rješeni.

Svakako je najveći problem s kojim se susreće hrvatski narod na sjeveru Bačke – u Subotici i Somboru – pitanje denacionaliziranja Hrvata kroz aktivnu državnu potporu stvaranja etničke skupine Bunjevaca izvan hrvatskoga korpusa. Tu je akciju pokrenuo Miloševićev režim, ona je izgubila podršku nakon njegova pada, da bi nakon silaska s vlasti bivše Demokratske oporbe Srbije ova aktivnost ponovno dobila na zamahu uživajući pri tome čak otvorenu potporu državnih institucija: od našega ikavskog dijalekta nastoji se stvoriti umjetni "bunjevački jezik" u što su uključeni profesori sveučilišta (sastavljanje bunjevačkoga pravopisa), iz državnoga se proračuna finansira izdavanje "bunjevačkog rečnika" koji se radi u okviru Matice srpske, nastoji se uvesti školski predmet "bunjevački jezik", i dalje postoji tkz. šifra 028 kao posebna statustička oznaka za Bunjevce (umjesto da se smatraju sastavnim dijelom hrvatskoga naroda – jednako kao u Hrvatskoj, Bosni i Hercegovini i Mađarskoj) itd. što je sve usmjereno na slabljenje hrvatskog naroda u Vojvodini. To nažalost, nije usamljeni primjer ovdje, jer se slične tendencije pokazuju i spram još nekoliko drugih naroda, ali vjerujemo da nam naša matična zemlja Hrvatska može učinkovito pomoći u odbrani naših manjinskih prava i onemogućivanju aktivnih asimilacijskih mjera domicilne države.

Drugi problem je vezan za provođenje potpisanog međudržavnog sporazuma o zaštiti manjina, koji jedva da se provodi kada je roječ o Hrvatima u Vojvodini, te Vas molimo da utječete na formiranje zajedničkoga povjerenstva za praćenje provođenja Sporazuma, kako je to istim i predviđeno ali se ne sprovodi.

U nadi da će gore navedena pitanja moći biti riješena u duhu dobrosusjedske suradnje dvaju zemalja i naroda, sukladno Sporazumu o međusobnoj zaštiti manjina, iskreno Vas pozdravljamo.

S poštovanjem,

Petar Kuntić, dipl.ing.
Predsjednik DSHV-a

21. stoljeće